Cynllunio Gwlad A Thref, Cymru Enwi, cychwyn a chymhwyso 1 1 Enw’r Gorchymyn hwn yw Gorchymyn Cynllunio Gwlad a Thref (Gweithdrefn Rheoli Datblygu) (Cymru) (Diwygio) 2016. 2 Daw i rym ar 16 Mawrth 2016. 3 Mae’r Gorchymyn hwn yn gymwys i’r holl dir yng Nghymru. Diwygio Gorchymyn Cynllunio Gwlad a Thref (Gweithdrefn Rheoli Datblygu) (Cymru) 2012 2 Mae Gorchymyn Cynllunio Gwlad a Thref (Gweithdrefn Rheoli Datblygu) (Cymru) 2012 wedi ei ddiwygio yn unol â’r darpariaethau canlynol. Diwygiadau mewn perthynas â dehongli 3 Yn erthygl 2(1) yn y mannau priodol mewnosoder— “ystyr “ cais adran 73 ” (“ section 73 application ”) yw cais am ganiatâd cynllunio o dan adran 73 o Ddeddf 1990 ar gyfer datblygu tir heb gydymffurfio ag amodau y rhoddwyd caniatâd blaenorol yn ddarostyngedig iddynt ; “ystyr “Deddf 2015” (“ the 2015 Act ”) yw Deddf Cynllunio (Cymru) 2015 ; “ystyr “ ward etholiadol ” (“ electoral ward ”) yw unrhyw ardal yr etholir drosti gynghorydd i awdurdod lleol ; “ystyr “ ymgynghorai arbenigol ” (“ specialist consultee ”), pan fo’r datblygiad y mae’r cais arfaethedig am ganiatâd cynllunio yn ymwneud ag ef yn dod o fewn categori a bennir yn y Tabl yn Atodlen 4, yw’r awdurdod, y person neu’r corff a grybwyllir mewn perthynas â’r categori hwnnw; ; ystyr “ ymgynghorai cymunedol ” (“ community consultee ”) yw— pob cynghorydd cyngor sir neu gyngor bwrdeistref sirol sy’n cynrychioli ward etholiadol y lleolir ynddi dir y mae’r cais arfaethedig yn ymwneud ag ef; a pob cyngor cymuned y lleolir yn ei ardal dir y mae’r cais arfaethedig yn ymwneud ag ef; . Diwygiadau mewn perthynas ag ymgynghori cyn ymgeisio 4 1 Ar ôl Rhan 1 mewnosoder— RHAN 1A Ymgynghoriad cyn-ymgeisio Gofyniad i gynnal ymgynghoriad cyn-ymgeisio 2B 1 Mae datblygiad mawr wedi ei bennu at ddibenion adran 61Z(1) o Ddeddf 1990 (Cymru: gofyniad i gynnal ymgynghoriad cyn-ymgeisio). 2 Mae ceisiadau adran 73 arfaethedig a cheisiadau sydd i’w gwneud o gan adran 73A o Ddeddf 1990 (Caniatâd cynllunio ar gyfer datblygiad a gyflawnwyd eisoes) wedi eu pennu at ddibenion adran 61Z(7)(b) o Ddeddf 1990. Cyhoeddusrwydd cyn gwneud cais am ganiatâd cynllunio 2C 1 Rhaid i’r ceisydd hysbysebu’r cais arfaethedig drwy— a rhoi hysbysiad gofynnol— i drwy ei arddangos ar y safle mewn o leiaf un man, ar neu gerllaw’r tir y mae’r cais arfaethedig yn ymwneud ag ef, am o leiaf 28 diwrnod; a ii mewn ysgrifen i unrhyw berchennog neu feddiannydd unrhyw dir cyffiniol y mae’r cais arfaethedig yn ymwneud ag ef; a b rhoi’r wybodaeth ganlynol ar gael i’w harchwilio mewn lleoliad yng nghyffiniau’r datblygiad arfaethedig, am gyfnod o ddim llai nag 28 diwrnod, sy’n dechrau gyda phob diwrnod y rhoddir pob un o’r hysbysiadau y cyfeirir atynt yn is-baragraff (a) neu erthygl 2D(2)— i unrhyw ddogfennau a manylion neu dystiolaeth a fyddai’n ofynnol er mwyn i gais dilynol, yn yr un ffurf neu’r un ffurf o ran sylwedd, fod yn gais dilys, ac eithrio’r tystysgrifau mewn perthynas â hysbysiadau o geisiadau am ganiatâd cynllunio sy’n ofynnol gan erthygl 11; ii plan sy’n galluogi adnabod y tir y mae’r cais arfaethedig yn ymwneud ag ef; iii unrhyw blaniau, lluniadau a gwybodaeth arall sy’n angenrheidiol er mwyn disgrifio’r datblygiad sy’n destun y cais arfaethedig; iv mewn achos y mae erthygl 7 yn gymwys iddo, y datganiad dylunio a mynediad; a v yn ddarostyngedig i erthygl 8(2), y manylion neu’r dystiolaeth sy’n ofynnol gan yr awdurdod cynllunio lleol o dan adran 62(3) o Ddeddf 1990 . 2 Rhaid i unrhyw blaniau neu luniadau y mae paragraff (1)(b)(ii) neu (iii) yn gwneud yn ofynnol eu darparu fod wedi eu lluniadu ar raddfa a nodir gan y ceisydd, ac yn achos planiau rhaid dangos cyfeiriad y gogledd. 3 Rhaid i’r ceisydd fod wedi cydymffurfio â pharagraff (1) cyn cyflwyno cais. 4 Os yw’r hysbysiad y cyfeirir ato ym mharagraff (1)(a)(i), heb unrhyw fwriad gan y ceisydd na bai arno, yn cael ei dynnu ymaith, ei guddio neu ei ddifwyno cyn bo’r cyfnod o 28 diwrnod wedi dod i ben, trinnir y ceisydd fel pe bai wedi cydymffurfio â gofynion y paragraff perthnasol os yw’r ceisydd wedi cymryd camau rhesymol i ddiogelu’r hysbysiad ac, os oes angen, ei amnewid. 5 Yn yr erthygl hon, ystyr “ hysbysiad gofynnol ” (“ requisite notice ”) yw hysbysiad yn y ffurf a bennir yn Atodlen 1B neu ffurf sydd, o ran sylwedd, yn cael yr un effaith. Ymgynghori cyn gwneud cais am ganiatâd cynllunio 2D 1 Mae’r personau neu ddisgrifiadau o bersonau canlynol wedi eu pennu at ddibenion adran 61Z(4) o Ddeddf 1990— a unrhyw ymgynghorai cymunedol; b unrhyw ymgynghorai arbenigol. 2 Pan yw’n ofynnol bod ceisydd yn ymgynghori ag ymgynghorai cymunedol, rhaid i’r ceisydd roi i’r ymgynghorai cymunedol hysbysiad gofynnol ysgrifenedig o’r cais arfaethedig. 3 Pan yw’n ofynnol bod ceisydd yn ymgynghori ag ymgynghorai arbenigol, rhaid i’r ceisydd roi i’r ymgynghorai arbenigol hysbysiad gofynnol ysgrifenedig o’r cais arfaethedig ac amgáu pob un o’r dogfennau y cyfeirir atynt yn erthygl 2C(1)(b) neu ddarparu dolen i wefan lle y gellir gweld y dogfennau hynny. 4 Rhaid i’r ceisydd fod wedi cydymffurfio â pharagraffau (2) a (3) ac wedi rhoi cyfle i’r ymgynghorai arbenigol ymateb yn unol ag erthygl 2E(1) cyn cyflwyno cais. 5 Yn yr erthygl hon, ystyr “ hysbysiad gofynnol ” (“ requisite notice ”) yw— a mewn perthynas ag ymgynghorai cymunedol neu berson perthnasol, hysbysiad yn y ffurf briodol a nodir yn Atodlen 1B; a b mewn perthynas ag ymgynghorai arbenigol, hysbysiad yn y ffurf briodol a bennir yn Atodlen 1C, neu ffurf sydd, o ran sylwedd, yn cael yr un effaith. Dyletswydd i ymateb i ymgynghoriad cyn-ymgeisio: ymgyngoreion arbenigol 2E 1 Rhaid i ymgynghorai arbenigol, yr ymgynghorwyd ag ef yn unol â darpariaethau adran 61Z(4) o Ddeddf 1990, ddarparu ymateb o sylwedd o fewn cyfnod o 28 diwrnod sy’n dechrau gyda’r diwrnod y rhoddir yr hysbysiad y cyfeirir ato yn erthygl 2D(3) neu pa bynnag gyfnod arall a gytunir mewn ysgrifen rhwng yr ymgynghorai arbenigol a’r ceisydd. 2 At ddibenion yr erthygl hon, ymateb o sylwedd yw ymateb sydd yn— a datgan nad oes gan yr ymgynghorai arbenigol unrhyw sylw i’w wneud; b datgan nad oes gan yr ymgynghorai arbenigol wrthwynebiad i’r datblygiad arfaethedig ac yn cyfeirio’r ceisydd at y cyngor sefydlog cyfredol gan yr ymgynghorai arbenigol ar destun yr ymgynghoriad; c rhoi gwybod i’r ceisydd am unrhyw bryderon a ganfuwyd ynglŷn â’r datblygiad arfaethedig a sut y gellir mynd i’r afael â’r pryderon hynny; neu ch rhoi gwybod i’r ceisydd fod gan yr ymgynghorai arbenigol bryderon ac y byddai’n gwrthwynebu cais am ganiatâd cynllunio a wneid ar yr un telerau neu delerau o’r un sylwedd, ac yn nodi’r rhesymau am y gwrthwynebiadau hynny. Adroddiadau ar ymgynghoriad cyn-ymgeisio 2F 1 Pan fu’n ofynnol bod ceisydd yn cynnal ymgynghoriad cyn-ymgeisio yn unol â darpariaethau adran 61Z o Ddeddf 1990 ac erthyglau 2C a 2D, ac yntau wedyn yn cyflwyno cais am ganiatâd cynllunio, rhaid cyflwyno’r cais ynghyd ag adroddiad ar yr ymgynghoriad cyn-ymgeisio, sy’n rhoi manylion o’r canlynol— a sut y cydymffurfiodd y ceisydd ag adran 61Z o Ddeddf 1990; b unrhyw ymateb i’r ymgynghoriad a gafwyd gan bersonau yr ymgynghorwyd â hwy o dan adran 61Z(3) neu (4) o Ddeddf 1990; ac c yr ystyriaeth a roddwyd i’r ymatebion hynny. 2 Rhaid i’r adroddiad ar yr ymgynghoriad cyn-ymgeisio gynnwys — a copi o’r hysbysiad y cyfeirir ato yn erthygl 2C(1)(a)(i); b datganiad i’r perwyl bod yr hysbysiad y cyfeirir ato yn erthygl 2C(1)(a)(i) wedi ei arddangos yn unol â gofynion yr erthygl honno; c rhestr o gyfeiriadau’r personau y rhoddwyd hysbysiad o’r cais arfaethedig iddynt yn unol ag erthygl 2C(1)(a)(ii) a chopi o’r hysbysiad a roddwyd i bersonau o’r fath; ch copïau o’r holl hysbysiadau a roddwyd i ymgyngoreion cymunedol ac arbenigol yn unol ag erthyglau 2D(2) a 2D(3); d crynodeb o’r holl faterion a godwyd gan unrhyw berson a hysbyswyd ynghylch y cais arfaethedig yn unol ag adran 61Z(3) o Ddeddf 1990 ac erthyglau 2C a 2D(2), gan gynnwys cadarnhad a aethpwyd i’r afael â’r materion a godwyd ai peidio, ac os felly, sut; ac dd copïau o’r holl ymatebion a gafwyd gan ymgyngoreion arbenigol, ynghyd ag eglurhad o’r ystyriaeth a roddwyd i bob ymateb. 2 Yn erthygl 8 ar ôl paragraff (1)(b) mewnosoder— ba mewn achos y mae erthygl 2F yn gymwys iddo, yr adroddiad ar yr ymgynghoriad cyn-ymgeisio sy’n ofynnol gan yr erthygl honno; 3 Yn erthygl 22 ar ôl paragraff (3)(b) mewnosoder— ba mewn achos y mae erthygl 2F yn gymwys iddo, yr adroddiad ar yr ymgynghoriad cyn-ymgeisio sy’n ofynnol gan yr erthygl honno; 4 Ar ôl Atodlen 1 mewnosoder yr Atodlenni 1B a 1C sy’n gynwysedig yn Atodlen 1 i’r Gorchymyn hwn. Diwygiadau mewn perthynas ag ymgyngoriadau cyn rhoi caniatâd 5 1 Yn erthygl 14(2) yn lle “(s)” rhodder “(rh)”. 2 Yn erthygl 15(3) yn lle “(s)” rhodder “(rh)”. 3 Yn lle Atodlen 4 rhodder yr Atodlen 4 fel y’i nodir yn Atodlen 2 i’r Gorchymyn hwn. Diwygiadau mewn perthynas â dyletswydd i ymateb i ymgynghoriad 6 Yn erthygl 15A — a yn lle paragraff (3) rhodder— 3 At ddibenion yr erthygl hon ac yn unol ag adran 54(5)(c) o Ddeddf 2004, ymateb o sylwedd yw ymateb sydd— a pan na chynhaliwyd ymgynghoriad at ddibenion adran 61Z o Ddeddf 1990 (Cymru: gofyniad i gynnal ymgynghoriad cyn-ymgeisio), neu pan fo’r ymgynghorai wedi methu â rhoi ymateb yn unol ag erthygl 2E— i yn datgan nad oes gan yr ymgynghorai unrhyw sylw i’w wneud; ii yn datgan nad oes gan yr ymgynghorai wrthwynebiad i’r datblygiad arfaethedig ac yn cyfeirio’r person sy’n ymgynghori at y cyngor sefydlog cyfredol gan yr ymgynghorai ar destun yr ymgynghoriad; iii yn rhoi gwybod i’r person sy’n ymgynghori am unrhyw bryderon a ganfuwyd mewn perthynas â’r datblygiad arfaethedig a sut y gall y ceisydd fynd i’r afael â’r pryderon hynny; neu iv yn rhoi gwybod bod yr ymgynghorai yn gwrthwynebu’r datblygiad arfaethedig ac yn nodi’r rhesymau am y gwrthwynebiad; a b pan fo ymgynghoriad wedi ei gynnal at ddibenion adran 61Z o Ddeddf 1990, a’r ymgynghorai wedi rhoi ymateb yn unol ag erthygl 2E— i yn datgan nad oes gan yr ymgynghorai sylw pellach i’w wneud mewn cysylltiad â’r datblygiad arfaethedig ac yn cadarnhau bod unrhyw sylwadau a wnaed o dan erthygl 2E yn parhau’n berthnasol; ii yn rhoi gwybod i’r person sy’n ymgynghori am unrhyw bryderon newydd a ganfuwyd mewn perthynas â’r datblygiad arfaethedig, pam nad oedd y pryderon hynny wedi eu nodi yn yr ymateb yn unol ag erthygl 2E ac— aa sut y gall y ceisydd fynd i’r afael â’r pryderon; neu bb bod yr ymgynghorai yn gwrthwynebu’r datblygiad arfaethedig, ac yn nodi’r rhesymau am y gwrthwynebiad. b ar ôl paragraff (3) mewnosoder— 4 Yn yr erthygl hon ac erthygl 15B, mae cyfeiriadau at ymgynghorai yn cynnwys cyfeiriad at ymgynghorai arbenigol pan fo ymgynghoriad at ddibenion adran 61Z o Ddeddf 1990 wedi ei gynnal. Diwygiadau mewn perthynas â dyletswydd i ymateb i ymgynghoriad: adroddiadau blynyddol 7 Yn erthygl 15B — a ar ôl paragraff (1), mewnosoder— 1A Rhaid i bob ymgynghorai sydd o dan ddyletswydd yn rhinwedd erthygl 2E i ymateb i ymgynghoriad cyn-ymgeisio, gynnwys yn yr adroddiad a roddir i Weinidogion Cymru yn unol â pharagraff (1), adroddiad ar gydymffurfiaeth yr ymgynghorai â’r erthygl honno. ; b ym mharagraff (3)(ch) ar ôl “at ddibenion adran 54(4) o Ddeddf 2004” mewnosoder “neu, yn ôl fel y digwydd, y cyfnod a bennir neu y cyfeirir ato yn erthygl 2E(1)”; c ar ôl paragraff 3(ch) mewnosoder— 4 Yn yr erthygl hon ystyr “ymateb o sylwedd” yw naill ai ymateb o sylwedd i’r ceisydd neu i’r awdurdod cynllunio lleol yn unol ag erthyglau 2E neu 15A. Diwygiadau mewn perthynas ag ymgynghori ynghylch ceisiadau penodol 8 Ar ôl erthygl 15B, mewnosoder— Ymgynghori mewn cysylltiad â cheisiadau penodol yn ymwneud â chaniatâd cynllunio: cyfnodau amser 15C Y cyfnod a bennir at ddibenion adran 100A(3)(a) o Ddeddf 1990 yw’r cyfnod o 21 diwrnod sy’n dechrau gyda’r diwrnod y mae’r ymgynghorai yn cael— a y ddogfen y gofynnir am farn yr ymgyngoreion arni; neu b pan fo mwy nag un o ddogfennau, a anfonir ar wahanol ddiwrnodau, yr olaf o’r dogfennau hynny. Gwybodaeth sydd i’w darparu gan awdurdod cynllunio lleol 15D Rhaid i’r awdurdod cynllunio lleol ddarparu’r wybodaeth ganlynol i ymgynghorai statudol at ddibenion yr ymgynghoriad neu mewn cysylltiad â’r ymgynghoriad— a copi o’r ffurflen gais sy’n ymwneud â chais perthnasol ; b y rhif cyfeirnod a ddyrannwyd gan yr awdurdod cynllunio lleol i’r cais gwreiddiol ; c unrhyw luniadau sy’n gysylltiedig â’r cais perthnasol; ac ch unrhyw adroddiad mewn cysylltiad â’r cais perthnasol a ddyroddwyd i’r awdurdod cynllunio lleol. Ymateb o sylwedd i ymgynghoriad 15E Ymateb o sylwedd at ddibenion adran 100A(2) o Ddeddf 1990 yw ymateb sydd yn— a datgan nad oes gan yr ymgynghorai unrhyw sylw i’w wneud; b datgan nad oes gan yr ymgynghorai wrthwynebiad i’r materion sy’n destun yr ymgynghoriad, ac yn cyfeirio’r person sy’n ymgynghori at y cyngor sefydlog cyfredol gan yr ymgynghorai ar destun yr ymgynghoriad; c rhoi gwybod i’r person sy’n ymgynghori am unrhyw bryderon a ganfuwyd ynglŷn â’r datblygiad arfaethedig materion sy’n destun yr ymgynghoriad a sut y gall y ceisydd fynd i’r afael â’r pryderon hynny; neu ch rhoi gwybod bod yr ymgynghorai yn gwrthwynebu’r materion sy’n destun yr ymgynghoriad ac yn nodi’r rhesymau am y gwrthwynebiad. Adroddiadau blynyddol – cydymffurfiaeth â gofynion ymgynghori 15F 1 Rhaid i bob ymgynghorai statudol yr ymgynghorir ag ef ynghylch cais dilys roi i Weinidogion Cymru, ddim hwyrach nag 1 Gorffennaf ym mhob blwyddyn galendr, gan ddechrau ar 1 Gorffennaf 2017, adroddiad ar gydymffurfiaeth yr ymgynghorai hwnnw ag adrannau 100A(2) a (3) o Ddeddf 1990 ac erthygl 15C. 2 Rhaid i’r adroddiad ymwneud â’r cyfnod o 12 mis sy’n dechrau ar 1 Ebrill yn y flwyddyn galendr flaenorol (“y flwyddyn adroddiad”). 3 Rhaid i’r adroddiad gynnwys, mewn cysylltiad â’r flwyddyn adroddiad o dan sylw, datganiad o’r canlynol— a nifer yr achlysuron pan ymgynghorwyd â’r ymgynghorai; b nifer yr achlysuron pan ddarparwyd ymateb o sylwedd; c nifer yr achlysuron pan roddwyd ymateb o sylwedd gan yr ymgynghorai y tu allan i’r cyfnod rhagnodedig at ddibenion 100A(3) o Ddeddf 1990 a chrynodeb o’r rhesymau am hynny. Diwygiadau mewn perthynas â datganiadau dylunio a mynediad 9 1 Yn lle erthygl 7 rhodder— 7 1 Yn ddarostyngedig i baragraff (2), mae paragraff (3) yn gymwys i gais am ganiatâd cynllunio— a ar gyfer datblygiad mawr; b pan fo unrhyw ran o’r datblygiad mewn ardal ddynodedig, ar gyfer datblygiad a gyfansoddir o— i darparu un neu ragor o dai annedd; neu ii darparu adeilad neu adeiladau lle mae’r arwynebedd llawr a grëir gan y datblygiad yn 100 metr sgwâr neu ragor. 2 Nid yw paragraff (3) yn gymwys i— a cais adran 73; b cais am ganiatâd cynllunio— i ar gyfer gweithrediadau mwyngloddio; ii ar gyfer newid sylweddol yn y defnydd o dir neu adeiladau; neu iii ar gyfer datblygiad gwastraff. 3 Rhaid i gais am ganiatâd cynllunio y mae’r paragraff hwn yn gymwys iddo gael ei gyflwyno ynghyd â datganiad (“datganiad dylunio a mynediad”) sy’n cydymffurfio â pharagraff (4). 4 Rhaid i ddatganiad dylunio a mynediad— a esbonio’r egwyddorion a chysyniadau dylunio a gymhwyswyd i’r datblygiad; b dangos pa gamau a gymerwyd i arfarnu cyd-destun y datblygiad a’r modd y mae dyluniad y datblygiad yn cymryd i ystyriaeth y cyd-destun hwnnw; c esbonio’r polisi neu’r dull a fabwysiadwyd o ran mynediad, a’r modd y mae’r polisïau ynglŷn â mynediad yn y cynllun datblygu wedi eu cymryd i ystyriaeth; ac ch esbonio sut y rhoddwyd sylw i faterion penodol allai effeithio ar y datblygiad. 5 Ym mharagraff (1) ystyr “ ardal ddynodedig ” (“ designated area ”) yw— a ardal gadwraeth ; neu b eiddo sy’n ymddangos yn Rhestr Treftadaeth y Byd a gedwir o dan erthygl 11(2) o Gonfensiwn UNESCO ar Amddiffyn Treftadaeth Ddiwylliannol a Naturiol y Byd 1972 (Safle Treftadaeth y Byd) . 2 Yn erthygl 8(1)(c) hepgorer “neu’r datganiad mynediad, yn ôl fel y digwydd”. 3 Yn erthygl 22(3)(c) hepgorer “neu’r datganiad mynediad, yn ôl fel y digwydd”. Diwygiadau mewn perthynas â cheisiadau adran 73 10 1 Yn erthygl 5(1)(c) yn lle “pan wneir y cais yn unol ag adran 73 (penderfynu ceisiadau i ddatblygu tir heb gydymffurfio ag amodau a atodwyd yn gynharach), neu” rhodder “yn achos cais adran 73 neu pan wneir y cais yn unol ag”. 2 Yn erthygl 12— a ym mharagraff (4), ar ôl y geiriau “nad yw’n gais paragraff (2)” mewnosoder “nac yn gais sy’n dod o fewn paragraff (4A)”; b ar ôl paragraff (4) mewnosoder— 4A Yn achos cais adran 73 nad yw’n dod o fewn is-baragraff (2)(a) neu (c), rhaid hysbysebu’r cais drwy roi hysbysiad gofynnol— a drwy arddangos ar y safle mewn o leiaf un man ar neu gerllaw’r tir y mae’r cais yn ymwneud ag ef, am o leiaf 21 diwrnod; a b ym mha bynnag fodd arall a ystyrir yn briodol gan yr awdurdod cynllunio lleol. c ym mharagraff (5) yn lle “na pharagraff (4)” rhodder “, paragraff (4) na pharagraff (4A)”. d ym mharagraff (6) ar ôl “(4)(a)(i)” mewnosoder “, (4A)”. 3 Yn erthygl 14(1) ar ôl paragraff (b) a chyn yr atalnod llawn mewnosoder— , neu c mae erthygl 15ZA yn gymwys . 4 Ar ôl erthygl 15 mewnosoder— Ymgyngoriadau cyn caniatáu ceisiadau adran 73 15ZA 1 Mae’r erthygl hon yn gymwys mewn perthynas â chais adran 73 ac eithrio cais adran 73 sydd yn gais AEA. 2 Cyn rhoi caniatâd cynllunio ar gyfer gais y mae’r erthygl hon yn gymwys iddo, caiff yr awdurdod cynllunio lleol ymgynghori ag awdurdodau neu bersonau sy’n dod o fewn categori a bennir yn y Tabl yn Atodlen 4. 3 Pan fo awdurdod cynllunio lleol, yn rhinwedd neu o dan yr erthygl hon, yn ymgynghori ag unrhyw awdurdod neu berson (“yr ymgynghorai”) cyn rhoi caniatâd cynllunio— a rhaid iddo, oni fydd ceisydd wedi cyflwyno copi o gais am ganiatâd cynllunio i’r ymgynghorai, roi hysbysiad o’r cais i’r ymgynghorai; a b rhaid iddo beidio â phenderfynu’r cais tan o leiaf 21 diwrnod ar ôl y dyddiad y rhoddwyd hysbysiad o dan is-baragraff (a) neu, os yw’n gynharach, 21 diwrnod ar ôl y dyddiad y cyflwynwyd copi o’r cais i’r ymgynghorai gan y ceisydd. 4 Rhaid i’r awdurdod cynllunio lleol, wrth benderfynu’r cais, gymryd i ystyriaeth unrhyw sylwadau a gaiff gan ymgynghorai. 5 Yn erthygl 15A— a ym mharagraff (1) ar ôl “erthygl 14” mewnosoder “ac erthygl 15ZA”; b ym mharagraff (2)(a) yn lle “14(4)(a)” rhodder “erthygl 14(4)(a) neu 15ZA(3)(a)”. 6 Yn lle erthygl 21(1)(b), rhodder— b wedi ei gyflwyno neu’i chyflwyno neu wedi ei roi neu’i rhoi— i i berchennog y tir neu i denant o dan erthygl 10, neu ii i berchennog neu feddiannydd cyffiniol o dan erthygl 12, o fewn cyfnod o 21 diwrnod sy’n dechrau gyda’r dyddiad y cyflwynwyd neu y rhoddwyd yr hysbysiad i’r person hwnnw, ar yr amod y gwneir y sylwadau gan unrhyw berson y maent yn fodlon ei fod yn berchennog, yn denant neu’n feddiannydd o’r fath; neu 7 Yn lle erthygl 22(6)(b) rhodder— b wedi ei gyflwyno neu’i chyflwyno neu wedi ei roi neu’i rhoi— i i berchennog y tir neu i denant o dan erthygl 10, neu ii i berchennog neu feddiannydd cyffiniol o dan erthygl 12, cyn diwedd y cyfnod o 21 diwrnod sy’n dechrau gyda’r dyddiad y cyflwynwyd neu y rhoddwyd yr hysbysiad i’r person hwnnw; neu 8 Yn Atodlen 3 ar ôl “12(4)” mewnosoder “, 12(4A)”. Diwygiadau mewn perthynas ag erthygl 22 (cyfnodau amser ar gyfer penderfyniadau): diwygiadau ar ôl cyflwyno 11 Yn erthygl 22 (cyfnodau amser ar gyfer penderfyniadau)— a ar ôl paragraff (1), mewnosoder— 1A Mae cyfeiriadau ym mharagraff (1) at gais dilys yn cynnwys cyfeiriadau at y cais hwnnw fel y’i diwygiwyd cyn i’r awdurdod cynllunio lleol benderfynu’r cais. b ar ôl is-baragraff (2)(a), mewnosoder— aa mewn achos y mae paragraff (1A) yn gymwys iddo, y cyfnod o— i 4 wythnos sy’n dechrau gyda’r dyddiad y cafodd yr awdurdod y diwygiad i’r cais; neu ii 12 wythnos sy’n dechrau gyda’r dyddiad y cafodd yr awdurdod y cais y mae’r diwygiad yn ymwneud ag ef pa un bynnag yw’r diweddaraf; c yn is-baragraff (2)(c), yn lle “(a) neu (b)”, rhodder “ (a), (aa) neu (b).” d ar ôl paragraff (3), mewnosoder— 3A Rhaid cymryd bod diwygiad i gais dilys wedi ei gael pan fo’r diwygiad a’r cyfryw ddogfennau a gynhwysir yn y cais neu sy’n dod gyda’r cais, ac unrhyw ffi sy’n ofynnol, wedi eu cyflwyno i’r awdurdod cynllunio lleol. Diwygiadau mewn perthynas â hysbysiadau penderfynu, hysbysu ynghylch cychwyn datblygiad ac arddangos hysbysiad 12 1 Ar ôl erthygl 24, mewnosoder— Hysbysiad diwygiedig o benderfyniad i roi caniatâd cynllunio 24A 1 Mae ceiswyr wedi eu pennu at ddibenion adran 71ZA(5) o Ddeddf 1990. 2 At ddibenion adran 71ZA(6), y manylion sydd i’w cynnwys yn y fersiwn ddiwygiedig o’r hysbysiad o benderfyniad i roi caniatâd cynllunio yw— a y rhif cyfeirnod; b dyddiad ac effaith y penderfyniad; c enw’r corff a wnaeth y penderfyniad; ac ch rhif y diwygiad. Hysbysu ynghylch cychwyn datblygiad ac arddangos hysbysiad 24B 1 Mae caniatâd cynllunio ar gyfer datblygiad mawr wedi ei bennu at ddibenion adran 71ZB(6) o Ddeddf 1990. 2 Rhaid i’r hysbysiad sydd i’w roi i awdurdod cynllunio lleol cyn cychwyn unrhyw ddatblygiad y mae caniatâd cynllunio perthnasol yn ymwneud ag ef, yn unol ag adran 71ZB(1) o Ddeddf 1990, fod yn y ffurf a bennir yn Atodlen 5A neu ffurf sydd, o ran sylwedd, yn cael yr un effaith. 3 Rhaid i’r hysbysiad y mae’n ofynnol ei arddangos drwy gydol yr amser tra cyflawnir datblygiad y mae caniatâd cynllunio perthnasol yn ymwneud ag ef, yn unol ag adran 71ZB(2) o Ddeddf 1990 Act fod— a yn y ffurf a nodir yn Atodlen 5B neu ffurf sydd, o ran sylwedd, yn cael yr un effaith; b wedi ei osod yn gadarn yn ei le a’i arddangos mewn man amlwg yn neu gerllaw’r lle y cyflawnir y datblygiad; c yn ddarllenadwy ac yn weladwy yn rhwydd i aelodau’r cyhoedd, heb iddynt orfod mynd i mewn i’r safle; a ch wedi ei argraffu ar ddeunydd gwydn. 4 Pan fo’r hysbysiad, heb unrhyw fwriad na bai ar y person sy’n cyflawni’r datblygiad, wedi cael ei dynnu ymaith, ei guddio neu ei ddifwyno, trinnir y person fel pe bai wedi cydymffurfio â gofynion is-baragraffau (b) ac (c) o baragraff (3) os byddant wedi cymryd camau rhesymol i ddiogelu’r hysbysiad, ac, os oes angen, ei amnewid. 2 Yn erthygl 26 ar ôl paragraff (3)(b) mewnosoder— c pan fo’r paragraff hwn yn pennu’r caniatâd cynllunio a roddwyd, a fersiwn ddiwygiedig o’r hysbysiad o’r penderfyniad i roi caniatâd cynllunio wedi ei dyroddi gan yr awdurdod yn unol ag adran 71ZA(5) o Ddeddf 1990 ac erthygl 24A, rhaid ei ddarllen fel pe bai’n pennu’r fersiwn ddiwygiedig o’r hysbysiad. 3 Yn erthygl 29 ar ôl paragraff 3(c) mewnosoder— ca fersiwn ddiwygiedig y penderfyniad, os oes un, a ddyroddwyd gan yr awdurdod yn unol ag adran 71ZA(5) o Ddeddf 1990 ac erthygl 24A; 4 Ar ôl Atodlen 5 mewnosoder Atodlenni 5A a 5B fel y’u nodir yn Atodlen 3 i’r Gorchymyn hwn. Diwygiadau mewn perthynas â dilysu 13 1 Yn erthygl 8— a ym mharagraff (1) yn lle is-baragraff (a) rhodder— a cais sy’n cydymffurfio â gofynion erthygl 5; b yn lle paragraff (3) rhodder— 3 Pan fo’r awdurdod cynllunio lleol o’r farn nad yw unrhyw ffi, y mae’n ofynnol ei thalu mewn perthynas â’r cais, wedi ei thalu (ac eithrio pan fo siec wedi ei dychwelyd a pharagraffau (2)(c) a (3)(e) o erthygl 22 yn gymwys) rhaid iddo, cyn gynted ag y bo’n rhesymol ymarferol, gyflwyno hysbysiad i’r ceisydd i ddatgan bod y cais yn annilys. Rhaid i’r hysbysiad hysbysu’r ceisydd o swm y ffi y mae’n ofynnol ei thalu a sut y gellir ei thalu. c ar ôl paragraff (3) mewnosoder— 3A Os yw’r awdurdod cynllunio lleol o’r farn bod adran 62ZA(2) o Ddeddf 1990 yn gymwys i’r cais, rhaid iddo, cyn gynted ag y bo’n rhesymol ymarferol, gyflwyno hysbysiad i’r ceisydd i ddatgan bod y cais yn annilys. Rhaid i’r hysbysiad a roddir yn unol ag adran 62ZA(2) o Ddeddf 1990 hysbysu’r ceisydd ynghylch— a yr hawl i apelio i Weinidogion Cymru o dan adran 62ZB o Ddeddf 1990, a b y terfyn amser yn erthygl 24C(2) ar y cyfnod a ganiateir i’r ceisydd ar gyfer rhoi hysbysiad o apêl. 2 Yn erthygl 22 ym mharagraff (3) yn lle is-baragraff (a) rhodder— a cais sy’n cydymffurfio â gofynion erthygl 5; 3 Yn erthygl 23— a yn lle “Pan fo cais” rhodder “Pan fo cais dilys”; b hepgorer “am gymeradwyo materion a gadwyd yn ôl neu gais”; c mae’r ddarpariaeth yn erthygl 23 fel y’i diwygiwyd gan is-baragraffau (a) a (b) yn dod yn baragraff (1) o’r erthygl; a d ar ôl y paragraff hwnnw mewnosoder— 2 At y diben o gyfrifo’r cyfnodau y cyfeirir atynt ym mharagraff (1) pan fo unrhyw ffi sy’n ofynnol mewn cysylltiad â chais wedi ei thalu â siec a’r siec wedi ei dychwelyd yn ddiweddarach, rhaid diystyru’r cyfnod rhwng y dyddiad yr anfonodd yr awdurdod cynllunio lleol hysbysiad ysgrifenedig at y ceisydd bod y siec wedi ei dychwelyd a’r dyddiad y bodlonir yr awdurdod ei fod wedi cael swm llawn y ffi. 3 Yn yr erthygl hon, ystyr “ cais dilys ” (“ valid application ”) yw cais a gyfansoddir o’r canlynol— a cais sy’n cynnwys yr wybodaeth, ac a gyflwynir ynghyd â’r dogfennau a’r deunyddiau eraill sy’n ofynnol, ar gyfer cydymffurfio â thelerau’r caniatâd cynllunio o dan sylw; b cais sy’n cydymffurfio â gofynion erthygl 4 pan fo’n gymwys; ac c unrhyw ffi y mae’n ofynnol ei thalu mewn cysylltiad â’r cais, ac at y diben hwn ystyrir bod cyflwyno siec am swm y ffi yn daliad, a rhaid ystyried bod cais dilys wedi ei gael pan fo’r cais a’r cyfryw wybodaeth, dogfennau neu ddeunyddiau eraill y cyfeirir atynt uchod fel rhai y mae’n ofynnol eu cynnwys yn y cais neu ynghyd â’r cais, ac unrhyw ffi sy’n ofynnol, wedi eu cyflwyno i’r awdurdod cynllunio lleol. 4 Pan fo’r awdurdod cynllunio lleol o’r farn nad yw ffi y mae’n ofynnol ei thalu mewn perthynas â’r cais wedi ei thalu (ac eithrio pan fo siec wedi ei dychwelyd a pharagraffau (2) a (3)(c) yn gymwys) rhaid iddo, cyn gynted ag y bo’n rhesymol ymarferol, gyflwyno hysbysiad i’r ceisydd i ddatgan bod y cais yn annilys. Rhaid i’r hysbysiad hysbysu’r ceisydd o swm y ffi y mae’n ofynnol ei thalu a sut y gellir ei thalu. 5 Os yw’r awdurdod cynllunio lleol o’r farn bod adran 62ZA(4) o Ddeddf 1990 yn gymwys i’r cais, rhaid iddo, cyn gynted ag y bo’n rhesymol ymarferol, gyflwyno hysbysiad i’r ceisydd i ddatgan bod y cais yn annilys. Rhaid i’r hysbysiad a roddir yn unol ag adran 62ZA(4) o Ddeddf 1990 hysbysu’r ceisydd ynghylch— a yr hawl i apelio i Weinidogion Cymru o dan adran 62ZB o Ddeddf 1990, a b y terfyn amser yn erthygl 24C(2) ar y cyfnod a ganiateir i’r ceisydd ar gyfer rhoi hysbysiad o apêl. 4 Yn Rhan 5, o flaen erthygl 25, mewnosoder— Apelau yn erbyn hysbysiad o farnu’n annilys 24C 1 Rhaid i geisydd sy’n dymuno apelio i Weinidogion Cymru o dan adran 62ZB o Ddeddf 1990 roi hysbysiad o apêl i Weinidogion Cymru drwy— a cyflwyno i Weinidogion Cymru, o fewn y terfyn amser a bennir ym mharagraff (2), ffurflen a gafwyd gan Weinidogion Cymru, gan gynnwys y dogfennau y cyfeirir atynt ym mharagraff (3); a b cyflwyno i’r awdurdod cynllunio lleol, cyn gynted ag y bo’n rhesymol ymarferol gopi o’r ffurflen a’r dogfennau a gyflwynir i Weinidogion Cymru. 2 Y terfyn amser a grybwyllir ym mharagraff (1)(a) yw dwy wythnos ar ôl y dyddiad y cyflwynwyd yr hysbysiad yn unol ag erthygl 8(3A) neu 23(5) a oedd yn datgan bod y cais yn annilys neu pa bynnag gyfnod hwy y caiff Gweinidogion Cymru ei ganiatáu ar unrhyw adeg. 3 At ddibenion paragraff (1)(a) y dogfennau yw— a yn achos cais am ganiatâd cynllunio— i copi o’r hysbysiad a gyflwynwyd yn unol ag erthygl 8(3A) a oedd yn datgan bod y cais yn annilys; ii copi o’r cais a wnaed i’r awdurdod cynllunio lleol ac a ysgogodd yr apêl; a iii copi o’r ffurflenni, dogfennau, planiau, dyluniadau, datganiadau, addefiadau, tystysgrifau, manylion neu dystiolaeth a grybwyllir yn erthyglau 5 ac 8(1) a roddwyd i’r awdurdod mewn cysylltiad â’r cais cyn dyddiad yr hysbysiad a gyflwynwyd yn unol ag erthygl 8(3A) a oedd yn datgan bod y cais yn annilys. b yn achos cais a wnaed o dan erthygl 23— i copi o’r hysbysiad a gyflwynwyd yn unol ag erthygl 23(5) a oedd yn datgan bod y cais yn annilys; ii copi o’r cais a wnaed i’r awdurdod cynllunio lleol ac a ysgogodd yr apêl; iii copi o’r penderfyniad i roi caniatâd cynllunio, os oes un, y gwneir y cais yn unol ag ef; a iv copi o’r ffurflenni, dogfennau, planiau, dyluniadau, datganiadau, addefiadau, tystysgrifau, manylion neu dystiolaeth (gan gynnwys y cyfryw rai a grybwyllir yn erthygl 4(1) pan fo’n gymwys) a roddwyd i’r awdurdod mewn cysylltiad â’r cais cyn dyddiad yr hysbysiad a gyflwynwyd yn unol ag erthygl 23(5) a oedd yn datgan bod y cais yn annilys. c Pan fo is-baragraff (b)(iii) yn gymwys a fersiwn ddiwygiedig o’r hysbysiad o’r penderfyniad wedi ei ddyroddi gan yr awdurdod yn unol ag adran 71ZA(5) o Ddeddf 1990 ac erthygl 24A, rhaid darllen is-baragraff (b)(iii) fel pe bai’n cyfeirio at y fersiwn ddiwygiedig o’r hysbysiad. 4 Caiff Gweinidogion Cymru wrthod derbyn hysbysiad o apêl gan geisydd os na chyflwynir y ffurflen a’r dogfennau sy’n ofynnol o dan baragraff (1)(a) i Weinidogion Cymru o fewn y terfyn amser a bennir ym mharagraff (2). 5 Caiff Gweinidogion Cymru ddarparu, neu drefnu ar gyfer darparu, gwefan sydd i’w defnyddio at ddibenion o’r fath a ystyrir yn briodol gan Weinidogion Cymru, ac sydd— a yn ymwneud ag apelau o dan adran 62ZB o Ddeddf 1990 a’r erthygl hon, a b yn ddibenion y gellir eu cyflawni yn electronig. 6 Pan fo person yn defnyddio cyfathrebiadau electronig i roi hysbysiad o apêl i Weinidogion Cymru, mae darpariaethau erthygl 32 yn gymwys. 5 Yn y pennawd i erthygl 25, ar ôl “Hysbysiad o apêl” mewnosoder “o dan adran 78 o Ddeddf 1990”. 6 Yn y pennawd i erthygl 26, ar ôl “Apelau” mewnosoder “o dan adran 78 o Ddeddf 1990”. 7 Yn y pennawd i erthygl 26A , ar ôl “Apelau a wnaed” mewnosoder “o dan adran 78 o Ddeddf 1990”. Diwygiadau mewn perthynas â gorchmynion datblygu lleol 14 Yn lle erthygl 27(13)(b), rhodder— b “ar gyfer datblygiad sy’n ddatblygiad Atodlen 1 o fewn ystyr rheoliad 2(1) o Reoliadau Cynllunio Gwlad a Thref (Asesu Effaith Amgylcheddol) (Cymru) 2016. Darpariaethau trosiannol 15 1 Nid yw’r darpariaethau yn erthygl 4 yn gymwys mewn cysylltiad â cheisiadau am ganiatâd cynllunio ar gyfer datblygiad mawr a wnaed cyn 1 Awst 2016. 2 Nid yw’r darpariaethau yn erthygl 9 yn gymwys i gais am ganiatâd cynllunio a wnaed cyn i’r Gorchymyn hwn ddod i rym. 3 Nid yw’r darpariaethau yn erthygl 10 yn gymwys mewn perthynas â chais adran 73 a wnaed cyn i’r Gorchymyn hwn ddod i rym. 4 Nid yw’r darpariaethau yn erthygl 12 (1) yn gymwys i ganiatâd cynllunio a roddwyd cyn i’r Gorchymyn hwn ddod i rym. 5 Nid yw’r darpariaethau yn erthygl 13 (1) i (4) yn gymwys i gais am ganiatâd cynllunio, cydsyniad, cytundeb neu gymeradwyaeth a wnaed cyn i’r Gorchymyn hwn ddod i rym. Carl Sargeant Y Gweinidog Adnoddau Naturiol, un o Weinidogion Cymru 27 Ionawr 2016